Tameṭṭut taqbaylit si zik d nettat i ttigjedit, d ujgu alemmas n lebni n uxxam. Teṭṭef γef yiγilis aṭas n iḥricen n tudert : txeddem lexla, tleqeḍ azemmur, tzeddem, txeddem tibḥirin , tettagm-d , arnu γur-s axxam; aẓeṭṭa, talaxet, asebbi, leqdic, d trebga n ddarya-s… Ayagi akk ad ternu tiyitiwin d regmat. Tameṭṭut ur tesɛi ara azref amectuḥ di twacult, tezgga tettwaḥqar di yal tamsalt , ittɛeday fella-s lbaṭṭel , ur tid-yettali wawal ama deg uxxam n yimawlan-is ger watmaten-is neγ deg uxxam n wargaz-is, i t-yettaran di tuget n tegnatin d taqeddact. Di tmurtnneγ, ma nuγal γer zik, llant tiwaculin mi ara d tlal teqcict ad ttmeḍlen, ttamudart ula d azref n temɛict ur tesɛa ara. Illa daγen anda mi ara d illal uqcic ad xedmen tameγra sebɛa n ussan, d wuḍan , ma d taqcict ad ḥeznen am akken d ljanaza…imir uγalent ula d tilawin ḥznent s tlalit n teqcict , n tmeṭṭut am nettat… sawḍen armi id sufγen inzi-agi : « taqcict ma teder tenfa, ma ulac timqbart tewsaɛ ».